Pullis oli elanikke juba enne seda, kui Pärnu jõe maile jõudsid soomeugrilased. Pullis  on elanud kunda kultuuriga kalastajad ja kütid juba VIII aastatuhandel e.m.a. Need keskmise kiviaja elanukud olid tulnud lõunast pärast viimase mandrijää taandumist, kui olid kujunenud eeldused püsivaks asumiseks. Keskmine kiviaeg kestis meil IV aastatuhandeni e.m.a. Nagu arheoloogid ja antropoloogid on osutanud, olid Läänemeremaade ürgsed asukad europiidid. Nende europiidide hulka on tulnud ida poolt umbes 5000 aastat e.m.a., keskmise kiviaja hilisemal perioodil laponiidseid siirdlasi, kes võivad olla  soomeugrilased. Need harvad idapoolsed laponiidid ning lõunast, peamiselt Dnepri keskjooksult, tulnud indo- euroopa algupära olnud teised siirdlased segunesid varasemate asukatega (Jaanits, 1974). Soomeugrilaste pidev hulgaline tungimine hilisemate läänemerelaste (ehk läänemeresoomlaste) aladele algas III aastatuhandel e.m.a. Soomeugrilastele oli tüüpiliselt omane kammkeraamikakultuur, mis nooremast kiviajast alates on pidevalt edasi arenenud uuemateks kultuurideks, jõudes lõpuks meie kaasaega.